ফের অনশনে বসে যান আন্দোলনরত শিক্ষকদের একাংশ। বিষয়টি হাতছাড়া করেনি সিপিএম’ও। কয়েকঘণ্টার টানাপড়েনের পর অবশ্য রাতে অনশন প্রত্যাহার করে নিয়েছেন আন্দোলনকারীরা। তাঁরা জানিয়েছেন, আলোচনা করে ওই বিষয়ে পরবর্তী সিদ্ধান্ত নেওয়া হবে। যদিও ওই টানাপড়েনের ফলে আন্দোলনকারীদের সংগঠনের মধ্যে বিভাজন তৈরি হয়ে গিয়েছে।
২৩৪টি মাদ্রাসার শিক্ষক-অশিক্ষক কর্মচারীদের মাসিক বেতন-সহ একগুচ্ছ দাবিতে ৯৬ দিন ধরে অনশন চালাচ্ছিল ‘আন-এডেড মাদ্রাসা বাঁচাও কমিটি’। এদিন অনশন তোলা নিয়ে নাটকীয় পরিস্থিতি তৈরি হয়। বিকেলে সরকারের ‘প্রতিনিধি’ হয়ে অনশন মঞ্চে যান তৃণমূলের সর্বভারতীয় সহ-সভাপতি মুকুল রায়। ভোটের পরেই সমস্যা সমাধানের আশ্বাস দিয়ে মুকুল বলেন, ‘‘আপনারা অনশন প্রত্যাহার করুন। আমাদের সামনে মহারণ। পাঁচদিন পর থেকেই নির্বাচন প্রক্রিয়া শুরু হয়ে যাবে। আমি দলের তরফ থেকে বলছি, নির্বাচন শেষ হলে জুন মাসের মধ্যে আপনাদের সমস্যা আন্তরিকভাবে সরকার দেখবে, আলোচনা করবে। আলোচনা এবং আন্তরিকতার মধ্যে দিয়ে সমস্যার সমাধান হবে। আমরা প্রতিশ্রুতি পালন করার লোক।’’ সংগঠনের সম্পাদক আব্দুল ওয়াহাব এবং সাধারণ সম্পাদক মিরাজুল ইসলামকে ফলের রস খাইয়ে অনশনও ভাঙান মুকুল।
এতেই ক্ষুব্ধ হয়ে ওঠেন অনশনরত শিক্ষকদের একাংশ। অন্যদিকে, মুকুল অনশনমঞ্চে থাকাকালীনই সেখানে হাজির হন অধীর। কিন্তু মুকুল থাকায় মঞ্চে না-গিয়ে অধীর চলে যান আলিয়া বিশ্ববিদ্যালয় চত্বরে। অধীরের বক্তব্য, ‘‘তিনমাস ধরে সরকারের মনে পড়েনি! এখন ভোটের দামামা বাজতেই সংখ্যালঘুদের কথা মনে পড়েছে তৃণমূলের। সংখ্যালঘুদের সঙ্গে ‘ডিল’ করার দায়িত্ব তৃণমূলনেত্রী বরাবর মুকুল রায়কেই দেন। মুখ্যমন্ত্রীর মনে রাখা উচিত, সংখ্যালঘুরা পণ্য নন।’’ মুকুল বেরিয়ে যেতে বিক্ষোভ শুরু হয়ে যায়। সরকারের কেউ না হয়েও মুকুল কেন এলেন ,তা নিয়ে প্রশ্ন তোলেন শিক্ষকদের একাংশ। ফের অনশনে বসে পড়েন শিক্ষকেরা। তখন আবার চলে আসেন সিপিএমের লোকাল কমিটির সম্পাদক ইফতেখার ইউসুফ।
এরই মধ্যে অনশন তুলে দিতে আসরে নেমে পড়েন স্থানীয় ফল ব্যবসায়ীরা। আন্দোলনকারীদের অভিযোগ, পুলিশই স্থানীয় লোককে দিয়ে অনশন তুলে দিতে চাইছে! ব্যবসায়ীদের অভিযোগ, তিন মাস ধরে তাঁরা পসরা নিয়ে বসতে পারছেন না। রাতে অনশন তুলে নেওয়া হয়।